Ανεμοδούρι - Βικιπαίδεια

# Ανεμοδούρι

### Από τη Βικιπαίδεια, την ελεύθερη εγκυκλοπαίδεια

Το Ανεμοδούρι είναι ορεινό χωριό της Αρκαδίας, 30 χιλιόμετρα από την πρωτεύουσα του νομού Τρίπολη και 15 από την Μεγαλόπολη. Αποτελεί δημοτικό διαμέρισμα του δήμου Φαλαισίας στην επαρχία Μεγαλοπόλεως. Είναι χτισμένο σε υψόμετρο 700m και έχει περίπου 60 μόνιμους κάτοικους, οι οποίοι στην πλειοψηφία τους είναι αγρότες και συνταξιούχοι.

Το χωριό συνδεόταν απευθείας με την Αθήνα μέσω του δικτύου του ΟΣΕ, ώσπου η γραμμή Τρίπολης - Καλαμάτας έκλεισε για ανακατασκευή, όπως και μέσω του εθνικού οδικού δικτύου, (7 χιλιόμετρα από την Ε.Ο. Τρίπολης - Καλαμάτας). Σε κοντινή απόσταση από το χωριό βρίσκεται ο λόφος της Γκρουμουρού όπου κατά την αρχαιότητα πιστεύεται ότι ήταν χτισμένη μία πόλη, το Ορεσθάσιο, στην οποία συγκεντρώνονταν τα στρατεύματα των Σπαρτιατών στην αρχή κάθε εκστρατείας.

Το Ανεμοδούρι, όπως και τα περισσότερα χωριά της γύρω περιοχής, ήταν χτισμένο σε διαφορετική τοποθεσία με μεγαλύτερο υψόμετρο, κάηκε όμως από τους Τούρκους και οι κάτοικοι του αναγκάστηκαν είτε να μεταφερθούν στη σημερινή του θέση είτε να χτίσουν άλλα χωριά στην γύρω περιοχή, όπως το χωριό Πάπαρι και το Αθήναιο.

Στην θέση του παλαιού Ανεμοδουρίου μπορεί κανείς ακόμη να διακρίνει τα πέτρινα ερείπια των σπιτιών ενώ υπάρχει και η εκκλησία του Αγίου Ιωάννη του Προδρόμου, εκεί που υπήρχε το νεκροταφείο του χωριού.

Η γύρω περιοχή ήταν κατάφυτη από αιωνόβιες βελανιδιές, οι περισσότερες από τις οποίες δυστυχώς σήμερα έχουν υλοτομηθεί. Χαρακτηριστικά αναφέρονται και σε δημοτικό τραγούδι: "Εσείς βουνά του Λονταριού, δέντρα του Ανεμοδουριού" όπου Λεοντάρι ή Λοντάρι είναι ένα ορεινό χωριό απέναντι από το Ανεμοδούρι και έδρα του Δήμου Φαλαισίας.

Στα όρια του χωριού περνά ο ποταμός Αλφειός, λίγο μετά τις πηγές του, στις όχθες του οποίου υπήρχαν τρεις νερόμυλοι για τις ανάγκες τον κατοίκων της περιοχής. Σήμερα έχουν εγκαταλειφθεί και μπορεί κανείς να δει μόνο τα ερείπια τους.

Ανακτήθηκε από "http://el.wikipedia.org../../../%CE%B1/%CE%BD/%CE%B5/%CE%91%CE%BD%CE%B5%CE%BC%CE%BF%CE%B4%CE%BF%CF%8D%CF%81%CE%B9.html"

Κατηγορίες: Χωριά της Ελλάδας | Νομός Αρκαδίας

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English